Eksempel på standardvedtægt for et vejlaug

Vedtægter for Vejlauget for xx-vej

**Navn og hjemsted**

**§ 1**

Foreningens navn er ”Vejlauget for xx-vej”, foreningens adresse er den til enhver tid værende formands adresse og dens hjemsted er Gladsaxe Kommune.

**Formål**

**§ 2**

Foreningens formål er at varetage medlemmernes fælles interesser.

 *Stk. 2.* Foreningen formål er at varetage medlemmernes økonomiske, juridiske og praktiske interesser i forbindelse med vedligeholdelse, renholdelse og vintervedligeholdelse på den private fællesvej xx-vej (matr. nr. xx) herunder kørebaner, fortove, kantstene og rendestensbrønde mv. De enkelte medlemmer forestår dog renholdelse og vintervedligeholdelse (fejning, fjernelse af ukrudt, snerydning mv.) på fortove, hækklipning og beskæring af træer og buske mod vejen.

 *Stk. 3.* Foreningen er berettiget og forpligtet til i overensstemmelse med nærværende vedtægter at opkræve fællesbidrag, betale fællesudgifter og sørge for fornyelse og vedligeholdelse af den private fællesvej i det omfang sådanne foranstaltninger efter forholdene må anses for påkrævet.

Kommentar:

I stk. 2 kan det overvejes, om foreningen også skal stå for opgaverne på fortovet.

**Medlemmer**

**§ 3**

Medlem af foreningen er de til enhver tid værende ejere af de ejendomme, der er nævnt i bilag 1, samt parceller, der senere udstykkes af disse ejendomme.

 *Stk. 2.* Medlemskabet er pligtmæssigt og indtræder den dag, hvor den pågældende ejers skøde, uanset om det er betinget eller endeligt, anmeldes til tinglysning. Såfremt den pågældende ejer overtager ejendommen inden nævnte tidspunkt, indtræder medlemsskabet dog på overtagelsesdagen.

 *Stk. 3.* Den nye ejer kan dog uanset stk. 2, 2. pkt., først udøve stemmeretten, når foreningen har modtaget underretning om ejerskiftet.

 *Stk. 4.* Den tidligere ejers medlemsskab ophører samtidig med den nye ejers indtræden, men den tidligere ejers forpligtelser overfor foreningen ophører dog først, når den nye ejers skøde er endeligt tinglyst uden retsanmærkninger, og når samtlige forpligtelser og restancer pr. overtagelsesdagen er opfyldt og betalt.

 *Stk. 5.* Den til enhver tid værende ejer af en ejendom under foreningen indtræder i den tidligere ejers rettigheder og forpligtelser over for foreningen.

 *Stk. 6.* Ejere af ejendomme, der grænser til xx-vej, som ikke er medlem af foreningen kan optages som medlemmer. I forbindelse med optagelsen betaler ejeren fuldt kontingent for det år, hvor optagelsen sker. Derudover betaler ejeren et beløb svarende til ejerens andel af foreningens opsparede midler.

**Hæftelsesforhold**

**§ 4**

Der påhviler foreningens medlemmer solidarisk hæftelse for de forpligtelser, der påhviler foreningen.

 *Stk. 2.* Medlemmerne er berettigede og forpligtede over for foreningen i henhold til fordelingsnøglen i bilag 2.

 *Stk. 3.* Til sikkerhed for den enkelte grundejers forpligtelser over for foreningen begæres nærværende Vejlaugsvedtægt samtidig lyst pantstiftende for kr. 25.000 på hver enkelt ejendom. Tinglysningen sker med respekt for de i ejendommen værende pantehæftelser. Udgifterne til tinglysning påhviler grundejeren.

# Generalforsamling

**§ 5**

Foreningens øverste myndighed er generalforsamlingen.

 *Stk. 2.* Foreningens generalforsamlinger afholdes i hjemstedskommunen*.*

**§ 6**

Foreningens ordinære generalforsamling afholdes hvert år inden udgangen af xxx måned.

 *Stk. 2.* Indkaldelse af medlemmer til foreningens ordinære generalforsamling skal ske skriftligt af bestyrelsen med et varsel på mindst 2 uger.

 *Stk. 3.* Indkaldelsen skal angive tid og sted for generalforsamlingen samt en dagsorden, der som minimum skal omfatte følgende punkter:

1. Valg af dirigent.
2. Formanden aflægger årsberetning for det forløbne år.
3. Kassereren fremlægger årsregnskab og status med påtegning af revisor til generalforsamlingens godkendelse.
4. Behandling af indkomne forslag.
5. Fastsættelse af kontingent og godkendelse af budget for det kommende år.
6. Valg af bestyrelse.
7. Valg af revisor (hvert andet år).
8. Eventuelt

 *Stk. 4.* Med indkaldelsen skal følge det reviderede regnskab for det forløbne år samt forslag til budget for det kommende år.

 *Stk. 5.* Forslag til behandling på generalforsamlingen skal være indgivet skriftligt til formanden senest 7 dage før generalforsamlingens afholdelse.

Kommentar:

Det kan eventuelt besluttes, at bestyrelsesmedlemmerne kun er på valg hvert andet år. I så fald bør det være skiftevis, så der hvert år er en del af bestyrelsen på valg. Det kan også besluttes, at revisor udpeges hvert år eller for en længere periode end to år. Det bør også besluttes, om revisor skal være ekstern.

**§ 7**

Ekstraordinær generalforsamling afholdes, når en samlet bestyrelse finder det nødvendigt, eller hvis et medlem i medfør af § 12, stk. 5, kræver en bestyrelsesbeslutning indbragt for generalforsamlingen.

 *Stk. 2.* Indkaldelse af medlemmerne til en ekstraordinær generalforsamling sker skriftligt af bestyrelsen med et varsel på mindst 2 uger.

 *Stk. 3.* Med indkaldelsen skal følge det eller de forslag, der har givet anledning til den ekstraordinære generalforsamling.

**§ 8**

Generalforsamlingen vælger en dirigent, der afgør, om generalforsamlingen er lovligt indkaldt og beslutningsdygtig, og som leder forhandlingerne og afgør alle spørgsmål vedrørende sagernes behandlingsmåde, stemmeafgivning og dennes resultat.

 *Stk. 2.* Dirigenten skal, når blot ét medlem forlanger det, lade foretage skriftlig afstemning.

**§ 9**

Alle medlemmer har stemmeret på generalforsamlingen, jf. dog § 3, stk. 3. Hver ejendom har én stemme. Stemmeretten kan udøves af et medlem eller af en myndig person, som medlemmet skriftligt har meddelt fuldmagt til.

 *Stk. 2.* Beslutninger på generalforsamlingen træffes ved simpelt stemmeflertal.

 *Stk. 3.* Til beslutninger om ændring af foreningens vedtægter, om væsentlige forandringer eller forbedringer af fælles anlæg og tilbehør eller om salg af væsentlige dele af disse kræves dog et kvalificeret flertal på 2/3 af samtlige mulige stemmer.

 *Stk. 4.* Såfremt forslaget uden at være vedtaget efter bestemmelsen i stk. 3 har opnået tilslutning fra mindst 2/3 af de repræsenterede stemmer, afholdes en ny generalforsamling inden 14 dage, og på denne generalforsamling kan forslaget - uanset antallet af fremmødte - vedtages med mindst 2/3 af de afgivne stemmer.

Kommentar:

Hvis der er forskel på medlemmernes ejendomme, så medlemmerne betaler forskellige beløb i kontingent, kan stk. 1 formuleres således:

”Alle medlemmer har stemmeret på generalforsamlingen, jf. dog § 3, stk. 3. Hver ejendom har én stemme pr. hele pct. ejendommen er tillagt i fordelingsnøglen i bilag 2, således at det samlede stemmetal højst kan udgøre 100 stemmer. Stemmeretten kan udøves af et medlem eller af en myndig person, som medlemmet skriftligt har meddelt fuldmagt til.”

**§ 10**

Generalforsamlingens beslutninger nedfældes i et referat, der godkendes af dirigenten, og udsendes til samtlige medlemmer.

# Bestyrelsen

**§ 11**

Bestyrelsen består af tre/fem medlemmer, der vælges på generalforsamlingen for ét år ad gangen. Genvalg kan finde sted.

 *Stk. 2.* Bestyrelsen vælger selv formand, næstformand og kasserer blandt de valgte bestyrelsesmedlemmer.

 *Stk. 3.* Generalforsamlingen vælger desuden en/to suppleant(er), der indtræder i bestyrelsen ved et bestyrelsesmedlems udtræden.

 *Stk. 4.* Det påhviler bestyrelsen at lede foreningen i overensstemmelse med nærværende vedtægter, generalforsamlingens beslutninger og god foreningsskik.

Kommentar:

Det kan eventuelt besluttes, at bestyrelsesmedlemmerne kun er på valg hvert andet år. I så fald bør det være skiftevis, så der hvert år er en del af bestyrelsen på valg.

Hvis bestyrelsen består af tre medlemmer, kan næstformand eventuelt undlades.

**§ 12**

Bestyrelsens formand indkalder til bestyrelsesmøde, så ofte der er anledning hertil, samt når et medlem af bestyrelsen begærer dette.

 *Stk. 2.* Bestyrelsen er beslutningsdygtig, når mere end halvdelen af medlemmerne er til stede.

 *Stk. 3.* Beslutninger træffes af de mødende bestyrelsesmedlemmer ved simpel stemmeflerhed efter antal. Står stemmerne lige, er formandens stemme afgørende.

 *Stk. 4.* Bestyrelsens beslutninger nedfældes i et referat, der udsendes til bestyrelsens medlemmer og godkendes på det efterfølgende bestyrelsesmøde.

 *Stk. 5.* De af bestyrelsen trufne beslutninger kan af ethvert medlem, hvem afgørelsen direkte vedrører, indbringes for generalforsamlingen. Begæringen om indbringelse for en generalforsamling har normalt opsættende virkning for den trufne beslutning, såfremt begæringen afgives senest 1 uge efter, at beslutningen er meddelt det pågældende medlem.

**§ 13**

Bestyrelsen repræsenterer foreningen som sådan og leder og bestyrer dens anliggender og dens formue. Bestyrelsens medlemmer forpligter foreningen på gyldig måde og med bindende virkning ved underskrift af to i forening, hvoraf den ene er formanden. Ved almindelige ekspeditioner underskriver formanden alene på bestyrelsens vegne.

 *Stk. 2.* Bestyrelsen tager de nødvendige initiativer til drift og vedligeholdelse mv. af den private fællesvej, xxx, jf. § 2, stk. 2.

**Årsregnskab**

**§ 14**

Foreningens regnskabsår er kalenderåret.

 *Stk. 2.* Det af bestyrelsen vedtagne årsregnskab underskrives af bestyrelsen og påtegnes af revisor. Kassereren fører en kassebog over samtlige indtægter og udgifter og udarbejder foreningens årsregnskab.

**Revision**

**§ 15**

Generalforsamlingen vælger en revisor, der reviderer foreningens årsregnskab. Desuden vælger generalforsamlingen en revisorsuppleant. Både revisor og revisorsuppleant vælges for to år.

 *Stk. 2.* Revisor har adgang til at efterse alle regnskabsbøger og beholdninger og kan fordre enhver oplysning, som revisor finder af betydning for udførelsen af sit hverv.

Kommentar:

Hvis revisor kun vælges for ét år, skal stk. 1 justeres i overensstemmelse hermed.

# Kapitalforhold

**§ 16**

Bestyrelsen udarbejder hvert år et budget, der viser foreningens forventede indtægter og udgifter, og som forelægges generalforsamlingen til godkendelse.

 *Stk. 2.* Til dækning af foreningens udgifter betaler medlemmerne et årligt kontingent, hvis størrelse fastsættes af generalforsamlingen på grundlag af det af bestyrelsen udarbejdede og af den ordinære generalforsamling godkendte driftsbudget. Ved oprettelsen af foreningen er det samlede årlige kontingent fastsat til kr. xxx. Kontingentet betales af medlemmerne i henhold til fordelingstallet i bilag 2.

 *Stk. 3.* Kontingentet betales årligt forud. Kontingentet betales den 1. xxx.

 *Stk. 4* Efter godkendelse af årsregnskabet på generalforsamlingen skal restbidrag, der påhviler det enkelte medlem, indbetales til foreningen senest 14 dage efter påkrav.

 *Stk. 5.* I tilfælde af uforudsete nødvendige udgifter i løbet af året er bestyrelsen bemyndiget til at opkræve ekstraordinære indbetalinger fra medlemmer.

 *Stk. 6.* Foreningen skal, bortset fra en rimelig driftskapital, ikke oparbejde nogen formue. Det kan dog på en generalforsamling vedtages, at der skal ske henlæggelser til bestemte formål, f.eks. fornyelser, fremtidig vedligeholdelse og øvrige istandsættelser, og det kan på generalforsamlingen vedtages, at foreningen optager lån.

 *Stk. 7.* Foreningens kontante midler skal være anbragt i bank, dog skal det være bestyrelsen tilladt at have en kassebeholdning af en størrelse, som er nødvendig for den daglige drift. Generalforsamlingen kan med det i § 9, stk. 3 og 4 beskrevne flertal beslutte, at foreningens midler skal anbringes på anden måde.

# Anvendelse af vejarealet

**§ 17**

Vejarealet skal anvendes i overensstemmelse med den til enhver tid gældende lokalplan for området, gældende lovgivning, og en eventuelt på en generalforsamling vedtaget ordensvedtægt.

 *Stk. 2.* Grundejerne er, selvom de skulle få tilladelse af vejmyndigheden efter privatvejsloven, uberettigede til at opsætte skilte mv. på vejarealet eller i øvrigt råde over vejarealet uden forudgående skriftlig godkendelse af bestyrelsen.

# Vedligeholdelse

**§ 18**

Al normal vedligeholdelse, modernisering og fornyelse af xx-vej, jf. § 2, stk. 2, foranstaltes af foreningen for dennes regning og afholdes af medlemmerne som en fælles udgift.

 *Stk. 2.* Istandsættelse, der skyldes kørsel med tunge køretøjer i forbindelse med nybyggeri, foretages for bygherrens regning.

 *Stk. 3.* Enhver grundejer er forpligtet til at give den, bestyrelsen har udpeget til at udføre arbejder som nævnt i stk. 1 og 2, adgang til sin ejendom, når dette er påkrævet af hensyn til udførelsen af arbejderne.

**Videreførelse af ansvar**

**§ 19**

Det påhviler det enkelte medlem at sikre, at forpligtelserne vedrørende foreningen overdrages til ny ejer ved salg af ejendommen.

 *Stk. 2.* Det påhviler sælger at informere foreningens bestyrelse om navn og adresse på den nye ejer, samt skriftligt dokumentere at den nye ejer er orienteret om sine forpligtelser. Dette gøres ved påtegnelse af vedtægterne med navn, adresse samt andre relevante kontaktoplysninger.

**Vedtægtsændringer**

**§ 20**

Forslag om ændring af nærværende vedtægter kræver, at mindst 2/3 af de stemmeberettigede er repræsenteret på generalforsamlingen, og at forslaget vedtages med mindst 2/3 af de afgivne stemmer. Blanke stemmer regnes som ikke afgivne stemmer. Er en sådan beslutning truffet, uden at 2/3 af de stemmeberettigede er til stede på generalforsamlingen, indkalder bestyrelsen inden 14 dage til en ny ekstraordinær generalforsamling. Her kan forslaget vedtages med 2/3 af de afgivne stemmer uden hensyn til, hvor mange medlemmer, der er til stede.

**Opløsning af foreningen**

**§ 21**

Beslutning om foreningens opløsning kan kun træffes på en generalforsamling. Såfremt 9/10 af de stemmeberettigede vedtager det. Til vedtagelse af et forslag om foreningens opløsning finder reglerne i § 20 anvendelse, idet dog 2/3 erstattes af 9/10.

 *Stk. 2.* Foreningens formue deles lige mellem foreningens medlemmer, medmindre anden beslutning træffes efter samme regler som beslutningen om foreningens opløsning, jf. stk. 1.

**Tinglysning**

**§ 22**

Nærværende vedtægter begæres tinglyst på ejendommene xxx.

 ------------------------------------------------------

Således tiltrådt,

xxx, den ………………………

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Som ejer af matr. nr.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Som ejer af matr. nr.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Som ejer af matr. nr.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Som ejer af matr. nr.

…

**Bilag 1:**

Ejerne af følgende ejendomme er medlemmer af vejlauget:

| **Adresse** | **Matr. nr.**  | **Ejerlav** |
| --- | --- | --- |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |

**Bilag 2:**

Ejendommenes fordelingstal:

| **Matr. nr.** | **Ejerlav** | **Fordelingstal** |
| --- | --- | --- |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |